रांची. एशियन योग चैंपियनशिप के लिए भारतीय टीम में चयनित झारखंड की कुमारी सृजन का सपना गरीबी के कारण टूटता नजर आ रहा है। 29 अगस्त से एक सितंबर के बीच मलेशिया में होनेवाली इस प्रतियोगिता में शामिल होने के लिए सृजन को 70 हजार रुपए जमा कराने हैं। इस पैसे से भारतीय योग संघ सृजन के मलेशिया आने-जाने, खाने-पीने और ठहरने की व्यवस्था करेगा। प्रतियोगिता के लिए सृजन की स्वीकृति के लिए न्यूनतम 20 हजार रुपए 10 जून तक भारतीय योग फेडरेशन को भेजा जाना था। झारखंड योग संघ के निवेदन पर भारतीय योग संघ ने इसकी तिथि दस दिन और बढ़ाकर 20 जून तय कर दी है।
पैसे के लिए सृजन ने अपने स्कूल से भी मदद की अपील की परंतु स्कूल भी उसकी कोई मदद नहीं कर पा रहा है। झारखंड योगा संघ ने सृजन को 5-10 हजार रुपए की मदद करने को तैयार है, परंतु उसका कोई फंड नहीं होने के कारण वह भी इतनी बड़ी राशि की व्यवस्था कर पाने में अक्षम है। सृजन ने 2009 और 2011 में रांची जिला चैंपियन का खिताब जीता है। नवंबर 2012 में झारखंड चैंपियन बनने के अलावा इस वर्ष अप्रैल में बेंगलुरू में आयोजित नेशनल योगा चैंपियनशिप में वह तीसरे स्थान पर रही थी।
पढ़ाई में भी अव्वल है सृजन
लोयला स्कूल की 11वीं कक्षा की छात्रा सृजन पढ़ाई में भी अब तक अव्वल रही है। हाल ही में 10वीं की परीक्षा में उसने 10 सीजीपीए अंक अर्जित किया है। सृजन के कोच कृष्णा कुमार ने स्कूल से भी मदद की अपील की परंतु स्कूल मदद करने में अक्षम रहा। वहीं सृजन के साथ चयनित सेंट्रल यूनिवर्सिटी ऑफ झारखंड की छात्रा प्रीति कुमारी को सीयूजे ने करीब 20 हजार रुपए की मदद की है। हिनू के वीर कुंवर सिंह कॉलोनी में रहने वाली सृजन के परिवार की आर्थिक स्थिति भी ठीक नहीं है।
अपने मां के साथ नाना के घर में रहने वाली सृजन की मां रिसेप्शनिस्ट की नौकरी करती हैं। उन्होंने कहा कि देश में अबतक जितनी भी प्रतियोगिताओं में सृजन शामिल हुई है उसके लिए किसी तरह पैसे की व्यवस्था कर देती थी। लेकिन उनकी हैसियत सृजन को मलेशिया भेजने की नहीं है। उन्होंने बताया कि सृजन के जन्म लेने के बाद सिर्फ लड़की होने के कारण उसके पिता ने उन्हें छोड़ दिया था। तभी से मैने ठान लिया था कि मैं लोगों को दिखा दूंगी कि मेरी सृजन किसी भी लड़के से कम नहीं होगी। लेकिन कमजोर आर्थिक स्थिति मेरे संकल्प में लगातार बाधा पहुंचाती रही है।
राज्यपाल से भी मदद की अपील
सृजन ने अपनी मदद के लिए राज्य के राज्यपाल सैयद अहमद से भी मदद की अपील की है। उसने गुरुवार को राजभवन में इस संबंध में पत्र भी लिखा है। उसने बताया कि अब उसकी उम्मीद झारखंड सरकार पर टिकी है।
पदक जीत सकती है सृजन : संजय झा
झारखंड योगा संघ के महासचिव संजय झा का कहना है कि सृजन योगा काफी प्रतिभाशाली खिलाड़ी है। एशियन चैंपियनशिप में उसके पदक जीतने की पूरी संभावना है। संघ के पास अपना फंड नहीं है जिस कारण वह सृजन के मलेशिया आने-जाने की व्यवस्था नहीं कर पा रहा है। फिर भी संघ के सदस्य उसके लिए अपनी ओर से कुछ योगदान कर सकते हैं।
संघ का पैसा लेना भी अजीब
देश की ओर से अंतरराष्ट्रीय प्रतियोगिताओं में शामिल होनेवाले खिलाड़ियों की व्यवस्था खेल संघ ही करता है। परंतु भारतीय योग संघ यहां खिलाड़ी से उस तरह पैसा वसूल रहा है जैसे यह अंतरराष्ट्रीय प्रतियोगिता न होकर कोई प्राइवेट टूर हो।
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva